CELEX: 52016PC0614
Language: el
Date: 2016-09-22
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου σχετικά με την αίτηση για απαλλαγή που υπέβαλαν οι Ηνωμένες Πολιτείες στον ΠΟΕ, ώστε να έχουν τη δυνατότητα να παρέχουν προτιμησιακή μεταχείριση σε επιλέξιμα προϊόντα καταγωγής Νεπάλ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.9.2016
            COM(2016) 614 final
            2016/0294(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου σχετικά με την αίτηση για απαλλαγή που υπέβαλαν οι Ηνωμένες Πολιτείες στον ΠΟΕ, ώστε να έχουν τη δυνατότητα να παρέχουν προτιμησιακή μεταχείριση σε επιλέξιμα προϊόντα καταγωγής Νεπάλ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Στόχος της παρούσας πρότασης είναι να καθοριστεί η θέση την οποία θα λάβει η Ευρωπαϊκή Ένωση στο Γενικό Συμβούλιο του Παγκόσμιου Οργανισμού Εμπορίου (ΠΟΕ) σχετικά με την αίτηση των Ηνωμένων Πολιτειών για απαλλαγή στον ΠΟΕ, ώστε να δοθεί η δυνατότητα στην Ευρωπαϊκή Ένωση να υποστηρίξει την εν λόγω αίτηση για απαλλαγή. 
            
            
               H αποδοχή της αίτησης των ΗΠΑ για απαλλαγή στο πλαίσιο του ΠΟΕ θα δώσει τη δυνατότητα στις ΗΠΑ να παρέχουν προτιμησιακή μεταχείριση σε επιλέξιμα προϊόντα καταγωγής Νεπάλ τα οποία εισάγονται στην τελωνειακό έδαφος των ΗΠΑ έως τις 31 Δεκεμβρίου 2025. 
            
            
               •Συνεκτικότητα με ισχύουσες διατάξεις στον τομέα πολιτικής
            
            
               Άνευ αντικειμένου. 
            
            
               •Συνεκτικότητα με άλλες πολιτικές της Ένωσης
            
            
               Άνευ αντικειμένου.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει ότι, όταν μια απόφαση που έχει έννομα αποτελέσματα χρειάζεται να ληφθεί στο πλαίσιο οργάνου που έχει συσταθεί από διεθνή συμφωνία, το Συμβούλιο, βάσει πρότασης της Επιτροπής ή της Ύπατου Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας, εκδίδει απόφαση που εκφράζει τη θέση η οποία θα ληφθεί εξ ονόματος της Ευρωπαϊκής Ένωσης. Η παραχώρηση απαλλαγής για να δοθεί η δυνατότητα στις Ηνωμένες Πολιτείες να παρέχουν προτιμησιακή μεταχείριση σε επιλέξιμα προϊόντα καταγωγής Νεπάλ εμπίπτει στην εν λόγω διάταξη, καθώς η απόφαση λαμβάνεται από όργανο που έχει συσταθεί από διεθνή συμφωνία (από το Γενικό Συμβούλιο ή την υπουργική συνδιάσκεψη του ΠΟΕ) η οποία επηρεάζει τα δικαιώματα και τις υποχρεώσεις της Ευρωπαϊκής Ένωσης.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Άνευ αντικειμένου.
            
            
               •Αναλογικότητα
            
            
               Άνευ αντικειμένου.
            
            
               •Επιλογή του νομικού μέσου
            
            
               Άνευ αντικειμένου.
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΩΝ ΕΠΙΠΤΩΣΕΩΝ 
            
         
         
            
               Άνευ αντικειμένου.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Άνευ αντικειμένου.
            
            
               5.ΛΟΙΠΑ ΣΤΟΙΧΕΙΑ
            
            
               Η Επιτροπή θα εξουσιοδοτηθεί να λάβει θέση εξ ονόματος της Ευρωπαϊκής Ένωσης, με την οποία θα υποστηρίξει την αίτηση των Ηνωμένων Πολιτειών στον ΠΟΕ για απαλλαγή, στον βαθμό που είναι αναγκαίο, ώστε οι Ηνωμένες Πολιτείες να έχουν τη δυνατότητα να παρέχουν προτιμησιακή μεταχείριση σε επιλέξιμα προϊόντα καταγωγής Νεπάλ έως τις 31 Δεκεμβρίου 2025. 
            
            
               Οι Ηνωμένες Πολιτείες ζητούν να απαλλαγούν από τις υποχρεώσεις που υπέχουν στο πλαίσιο της παραγράφου 1 του άρθρου Ι και των παραγράφων 1 και 2 του άρθρου XIII  της GATT 1994, στον βαθμό που είναι αναγκαίο για να έχουν τη δυνατότητα να παρέχουν προτιμησιακή δασμολογική μεταχείριση και προτιμησιακή διαχείριση των ποσοτικών περιορισμών για ορισμένα προϊόντα καταγωγής στο Νεπάλ που πληρούν ειδικά κριτήρια επιλεξιμότητας. 
            
            
               Σύμφωνα με τις Ηνωμένες Πολιτείες, αυτό το προτιμησιακό καθεστώς παρέχεται για να βοηθηθεί το Νεπάλ καθ’ όσο ανακάμπτει από τον καταστροφικό σεισμό και τις μετασεισμικές δονήσεις του Απριλίου του 2015. Οι ΗΠΑ εξηγούν ότι το μέτρο αυτό βασίζεται σε υπάρχον πλαίσιο προγραμμάτων που αποσκοπούν στη στήριξη της οικονομικής ανάπτυξης στο Νεπάλ και θα συμπληρώσει τις προσπάθειες για προώθηση της ευημερίας και της ανάπτυξης στο Νεπάλ. 
            
            
               Η νέα αυτή αίτηση απαλλαγής που υποβάλλουν οι ΗΠΑ δεν προκαλεί οικονομικές ανησυχίες για την Ευρωπαϊκή Ένωση, δεδομένου ότι η προτιμησιακή μεταχείριση δεν αναμένεται να έχει άμεσες επιπτώσεις στο εμπόριο της ΕΕ με τη δικαιούχο χώρα. 
            
            
               Υπό το πρίσμα των ανωτέρω, η Ευρωπαϊκή Ένωση θα πρέπει να προσχωρήσει στη διαφαινόμενη συναίνεση υπέρ του αιτήματος απαλλαγής στο Γενικό Συμβούλιο του ΠΟΕ. 
            
            
               2016/0294 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου σχετικά με την αίτηση για απαλλαγή που υπέβαλαν οι Ηνωμένες Πολιτείες στον ΠΟΕ, ώστε να έχουν τη δυνατότητα να παρέχουν προτιμησιακή μεταχείριση σε επιλέξιμα προϊόντα καταγωγής Νεπάλ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής, 
            
            
               Εκτιμώντας τα ακόλουθα:
            
            
               (1)Οι παράγραφοι 3 και 4 του άρθρου IX της συμφωνίας του Μαρακές για την ίδρυση του Παγκόσμιου Οργανισμού Εμπορίου («συμφωνία ΠΟΕ») θεσπίζει τις διαδικασίες για την απαλλαγή μέλους από υποχρέωση που επιβάλλεται από τη συμφωνία του ΠΟΕ ή από οποιαδήποτε πολυμερή εμπορική συμφωνία. 
            
            
               (2)Σύμφωνα με την παράγραφο 3 του άρθρου ΙΧ της συμφωνίας ΠΟΕ, οι Ηνωμένες Πολιτείες υπέβαλαν αίτηση απαλλαγής έως τις 31 Δεκεμβρίου 2025 από τις υποχρεώσεις που υπέχουν δυνάμει της παραγράφου 1 του άρθρου Ι και των παραγράφων 1 και 2 του άρθρου ΧΙΙΙ της Γενικής Συμφωνίας Δασμών και Εμπορίου 1994 στον βαθμό που είναι αναγκαίο ώστε οι Ηνωμένες Πολιτείες να έχουν τη δυνατότητα να παρέχουν προτιμησιακή μεταχείριση σε επιλέξιμα προϊόντα καταγωγής Νεπάλ που εισάγονται στο τελωνειακό έδαφος των Ηνωμένων Πολιτειών.
            
            
               (3)Η παραχώρηση της απαλλαγής από τον ΠΟΕ κατόπιν αίτησης των Ηνωμένων Πολιτειών δεν θα επηρεάσει αρνητικά ούτε την οικονομία της Ευρωπαϊκής Ένωσης, ούτε τις εμπορικές σχέσεις με τον δικαιούχο της απαλλαγής. 
            
         
         
            
               (4)Είναι σκόπιμο, επομένως, να καθοριστεί η θέση που θα ληφθεί εξ ονόματος της Ευρωπαϊκής Ένωσης στο Γενικό Συμβούλιο του ΠΟΕ για την υποστήριξη της αίτησης απαλλαγής των Ηνωμένων Πολιτειών,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που θα ληφθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου είναι η υποστήριξη της αίτησης που υπέβαλαν οι Ηνωμένες Πολιτείες για απαλλαγή από τις υποχρεώσεις που υπέχουν δυνάμει της παραγράφου 1 του άρθρου Ι και των παραγράφων 1 και 2 του άρθρου ΧΙΙΙ της Γενικής Συμφωνίας Δασμών και Εμπορίου του 1994 έως τις 31 Δεκεμβρίου 2025 σύμφωνα με τους όρους της αίτησης απαλλαγής των Ηνωμένων Πολιτειών.
            
            
               Τη θέση αυτή θα εκφράσει η Επιτροπή. 
            
            
               Άρθρο 2
            
            
               Η παρούσα απόφαση αρχίζει να ισχύει την ημερομηνία της έκδοσής της. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος